送董邵南遊河北序
作者：唐代：韓愈 
篇章：古文觀止 卷八・唐文

paragraphs: 燕趙古稱多感慨悲歌之士。董生舉進士，屢不得志於有司，懷抱利器，鬱郁適茲土。吾知其必有合也。董生勉乎哉！
夫以子之不遇時，苟慕義強仁者皆愛惜焉。矧燕趙之士出乎其性者哉！然吾嘗聞風俗與化移易，吾惡知其今不異於古所云邪?聊以吾子之行卜之也。董生勉乎哉！
吾因子有所感矣。爲我吊望諸君之墓，而觀於其市，復有昔時屠狗者乎？爲我謝曰：“明天子在上，可以出而仕矣。”